Mistä on kyse? Puistosuunnittelun uusi ilmiö ovat senioripuistot

Varkauden Huruslahden puistoon rakennetaan tänä kesänä senioripuisto

Myös Kuopioon Puijonlaakson Sammakkolammen ympäristöön on suunnitteilla rollaattoriluiska uimarannalle ja rollaattorireitti lammen ympäri

Ikääntyneiden senioripuistot ovat uusi ilmiö kaupunkipuistojen suunnittelussa. Muun muassa Kuopion Puijonlaaksossa sijaitsevan Sammakkolammen ympärille kaavaillaan rollaattorireittiä ja uimarannalle luiskaa, jota pitkin pyörätuolillakin pääsisi uimaan.

Pari vuotta kestävien rakennustöiden arvioidaan maksavan puolitoista miljoonaa euroa, ja urakka on tarkoitus aloittaa vuonna 2015.

- Puiston esteettömyys on suunnittelussa keskeinen teema. Osiltaan reiteille suunnitellaan myös kaiteita, jotka auttavat muitakin huonosti liikkuvia. Tässä vaiheessa ollaan vielä idea-asteella, ja puiston toteutuminen riippuu kaupungin taloudellisesta tilanteesta, Kuopion kaupungin suunnitteluhortonomi Sirpa Nieminen kertoo.

Varkaudessa suunnitteluvaiheesta on päästy jo toteutukseen. Huruslahden rantapuistoon rakentuu nimittäin kesän aikana senioripuisto, jonne tulee erilaisia vanhusten liikkuvuutta ja lihaskuntoa parantavia urheiluvälineitä.

- Monta vuotta on jo puhuttu senioreista ja heidän liikuntakykynsä ylläpitämisestä. Hyvä, ettäkaupunki ruvennut huomioimaan heitä. Näitähän voi olla palvelukeskusten yhteydessä tai vaikka päiväkotien yhteydessä. Voisivat olla vaikka sekaisin, päiväkodit ja seniorit, käyttää toistensa tiloja, Varkauden kaupunginpuutarhuri Timo Kinanen toteaa.

Puistot eivät enää ole vain perinteisiä katseltavia, vaan pyritään hakemaan toiminnallisuutta myös. Jyrki Könttä

Iisalmen kaupungin suunnittelupäällikkö Jyrki Könttä korostaa, että puistosuunnitelmissa pyritään ottamaan huomioon kaikki ikäryhmät. Esimerkiksi Iisalmen Kankaan liikuntapuistoon on jo rakennettu kuntoiluvälineitä ja työ jatkuu kesällä.

- Suunnittelun lähtökohtana on, että puistoista löytyisi toimintaa vauvasta vaariin. Puistot eivät enää ole vain perinteisiä katseltavia, vaan pyritään hakemaan toiminnallisuutta myös, Könttä toteaa.

Senioripuistoa Iisalmeen ei vielä ole suunnitteilla, mutta muuten kaupunkiympäristössä kiinnitetään huomiota vanhusten tarpeisiin.

- Vanhusneuvoston kautta tuli tieto, että kaupunkiin tarvittaisiin enemmän penkkejä levähdyspaikoiksi. Nyt niitä on lisätty keskeisille asiointipaikoille, Könttä kertoo.